EFORL ใต้เงา “วิชัย ทองแตง”
ก่อนอื่นต้องยอมรับว่าชื่อของ “วิชัย ทองแตง” ขายได้เสมอ ไม่ว่าจะเป็นเรื่อง “ดี” หรือ “ร้าย” มักมีชื่อของคนๆ นี้ร่วมอยู่ด้วยเสมอ รวมทั้งธุรกิจที่ประสบความสำเร็จ และไม่ประสบความสำเร็จ ผู้ชายคนนี้ก็ผ่านมาแล้วทั้งหมด จึงขึ้นอยู่กับว่า ตลาดหุ้นให้ราคาผู้ชายคนนี้ขนาดไหน?
22 เม.ย. 2561

ตีแผ่ บจ.ดัง
คุณสันติ จากปิ่นเกล้า กรุงเทพฯ พูดถึงข่าวลือที่แพร่สะพัดในห้องค้าหุ้นส่วนใหญ่เป็นเรื่องของดีลสำคัญๆ ที่ทำให้เชื่อว่า ทิศทางของบริษัทนั้นๆ จะดีขึ้นอย่างบูรณาการ ซึ่งหนึ่งในนั้นก็มีหุ้น EFORL หรือ บริษัท อี ฟอร์ แอล เอม จำกัด (มหาชน) รวมอยู่ด้วยอย่างแน่นอน เพราะหลังจากปรากฏชื่อของ “วิชัย ทองแตง” เข้ามาซื้อหุ้น PP ราคาหุ้นก็คึกเป็นม้าเลยทีเดียว จึงอยากให้อาจารย์ช่วยประเมินว่า สถานการณ์ต่อจากนี้จะเป็นอย่างไรครับ
 
ก่อนอื่นต้องยอมรับว่าชื่อของ “วิชัย ทองแตง” ขายได้เสมอ ไม่ว่าจะเป็นเรื่อง “ดี” หรือ “ร้าย” มักมีชื่อของคนๆ นี้ร่วมอยู่ด้วยเสมอ รวมทั้งธุรกิจที่ประสบความสำเร็จ และไม่ประสบความสำเร็จ ผู้ชายคนนี้ก็ผ่านมาแล้วทั้งหมด จึงขึ้นอยู่กับว่า ตลาดหุ้นให้ราคาผู้ชายคนนี้ขนาดไหน?
ประเด็นดังกล่าวทำให้อาจารย์ต้องไปสืบค้นข้อมูลเพิ่มเติมอีกนิดหน่อย เพื่อทำให้นักลงทุนได้มองเห็นภาพในมุมต่างๆ ได้ชัดเจนขึ้นไปอีกขั้นหนึ่งนะครับ
สำหรับรายละเอียดที่น่าสนใจ และมีการเขียนบันทึกที่น่าสนใจไว้คือ
การบอกเล่าให้คนทั่วไปฟังว่า อาชีพจริงๆ เป็นทนาย หรือที่ใครๆ ต่างรู้จักในนามว่า ‘ทนายวิชัย ทองแตง’ แต่ด้วยความเก่งในด้านเศรษฐกิจ การลงทุน เล่นหุ้น ทนายคนนี้ก็ควบตำแหน่งนักธุรกิจไปด้วย ซึ่งนอกจากจะผนึกกำลังกับลูกๆ บริหารโรงพยาบาลแล้ว เขายังได้รับฉายาเพิ่มมาอีกว่าเป็น ‘ทนายนักช้อป’ และ ‘พ่อมดตลาดหุ้น’ อีกด้วย ซึ่งเป็นเรื่องราวฉบับย่อที่ทำให้ผู้เล่นได้เข้าใจเรื่องราวมากขึ้น
ด้วยเหตุนี้ถึงไม่แปลกใจที่ “วิชัย ทองแตง” เข้ามาเกี่ยวข้องกับหุ้น EFORL หรือ บริษัท อี ฟอร์ แอล เอม จำกัด (มหาชน) เพราะด้วยสไตล์การเล่นเก็งกำไรแบบสุดโต่ง บวกกับตัวธุรกิจง่ายต่อการปั่นกระแส จึงง่ายต่อการเกิดดีลซื้อขายหุ้นแบบ PP ให้กับทนายผู้นี้ และจุดกระแสการเล่นหุ้นตัวนี้อีกรอบ
ประเด็นนี้อยู่ที่ว่า กระทาชายผู้นี้จะพลิกฟื้นบริษัทกลับมาทำกำไรได้ในเร็ววันไหม? เพราะสิ่งที่เห็นเบื้องหน้ามีแต่อุปสรรคขัดขวาง อีกทั้ง “วุฒิศักดิ์ คลินิก” ก็มีปัญหาหนี้สินล้นพ้นตัว และมีตัวเลขขาดทุนเรื้อรังติดตัว อาจารย์ถึงไม่แน่ใจว่า ทนายผู้นี้จะกอบกู้บริษัทได้จริง เพราะที่ผ่านมาทนายผู้นี้มักได้ PP ราคาต่ำ ต่อจากนั้นก็เทขายหุ้นทิ้งแบบดื้อๆ นั่นเอง
วันนี้ถึงต้องดูตัวเลขข้างล่างเพื่อนักลงทุนแต่ละรายจะได้ใช้วิจารณญาณกันอย่างเต็มที่นะครับ

โดยสิ่งที่อาจารย์พูดได้อย่างเต็มที่เวลานี้คือ ไหลตามน้ำได้ แต่อย่าอินกับการขึ้นของ EFORL มากเกินไป เพราะเรื่องของ “ธุรกิจ” กับเรื่องของ “หุ้น” มันใช้เวลาในการพิสูจน์ต่างกัน!
นักลงทุนต้องหาหลักในการซื้อหุ้นให้เจอก่อนว่า “ซื้อเพื่อเอากำไร” หรือ “ซื้อเพื่อเป็นเจ้าของ” เพราะผลลัพธ์ของเรื่องดังกล่าวมันต่างกันมากเหลือเกินครับ
 
สภาแมงเม่า : ดร.สมชาย
…
